ความโน้มเอียงทางเพศที่บุคคลต้องการ

**ความโน้มเอียงทางเพศที่บุคคลต้องการ** () เป็นรูปแบบส่วนบุคคลที่ต่อเนื่องและคงอยู่ของการดึงดูดแบบโรแมนซ์ หรือการดึงดูดทางเพศ (หรือการรวมเข้าด้วยกัน) ต่อบุคคลที่มีเพศหรือสถานะเพศตรงข้าม หรือบุคคลที่มีเพศหรือสถานะเพศเดียวกัน หรือทั้งสองเพศหรือมากกว่าหนึ่งสถานะเพศ รูปแบบเหล่านี้โดยทั่วไปได้รับการจัดหมวดหมู่ภายใต้การใฝ่ต่างเพศ การใฝ่เพศเดียวกัน และการฝักใฝ่สองเพศ ในขณะที่การไม่ฝักใฝ่ทางเพศ (การขาดการดึงดูดทางเพศกับผู้อื่น) บางครั้งได้รับการจัดว่าเป็นหมวดหมู่ที่สี่

การจัดหมวดหมู่เหล่านี้เป็นเพียงส่วนหนึ่งของธรรมชาติที่ซับซ้อนยิ่งขึ้นของเอกลักษณ์ทางเพศและศัพท์เฉพาะด้าน ตัวอย่างเช่น บางคนอาจใช้คำนิยามอื่น เช่น แพนเซ็กชวล (pansexual) หรือพอลิเซ็กชวล (polysexual) หรืออาจไม่ใช้คำนิยามใดเลย ตามที่สมาคมจิตวิทยาอเมริกัน (เอพีเอ) ระบุไว้ ความโน้มเอียงทางเพศที่บุคคลต้องการ "ยังสื่อถึงการรับรู้ถึงเอกลักษณ์ของบุคคลที่ตั้งอยู่บนพื้นฐานของการดึงดูดเหล่านั้น พฤติกรรมที่เกี่ยวข้อง และการเป็นส่วนหนึ่งของชุมชนของผู้อื่นที่มีการดึงดูดในลักษณะเดียวกัน" ในทางพฤติกรรมศาสตร์ มีการใช้คำว่า ''บุรุษเสน่หา''และ''สตรีเสน่หา'' (Androphilia and gynephilia) เพื่อบรรยายความโน้มเอียงทางเพศที่บุคคลต้องการ โดยเป็นทางเลือกแทนการสร้างมโนทัศน์แบบทวิลักษณ์ทางเพศ (gender binary) *บุรุษเสน่หา* บรรยายถึงการดึงดูดทางเพศที่มีต่อความเป็นชาย ส่วน *สตรีเสน่หา* บรรยายถึงการดึงดูดทางเพศที่มีต่อความเป็นหญิง คำว่า *ความพึงใจทางเพศ* (sexual preference) มีความหมายทับซ้อนกับความโน้มเอียงทางเพศที่บุคคลต้องการ (sexual orientation) แต่โดยทั่วไปแล้วจะแยกความหมายออกจากกันในงานวิจัยทางจิตวิทยา ตัวอย่างเช่น บุคคลที่ระบุเอกลักษณ์ว่าเป็นบุคคลฝักใฝ่สองเพศ อาจมีความพึงใจทางเพศต่อเพศหนึ่งมากกว่าอีกเพศหนึ่ง นอกจากนี้ *ความพึงใจทางเพศ* ยังอาจบ่งชี้ถึงระดับของการเลือกโดยสมัครใจ ในขณะที่ความโน้มเอียงทางเพศไม่ใช่การเลือก

แม้ไม่มีทฤษฎีใดทฤษฎีหนึ่งเกี่ยวกับเหตุของความโน้มเอียงทางเพศที่ได้รับการยอมรับโดยทั่วกัน แต่โดยทั่วไปนักวิทยาศาสตร์มีแนวโน้มสนับสนุนทฤษฎีทางชีววิทยา มีหลักฐานจำนวนมากที่สนับสนุนว่า เหตุของความโน้มเอียงทางเพศมีพื้นฐานจากปัจจัยที่ไม่ใช่ทางสังคมหรือปัจจัยทางชีววิทยา มากกว่าที่จะเกิดจากปัจจัยทางสังคมอย่างเดียว โดยเฉพาะในผู้ชาย สมมติฐานสำคัญหนึ่งชี้ว่าสิ่งแวดล้อมก่อนคลอด โดยเฉพาะผลกระทบทางการจัดระบบของฮอร์โมนต่อสมองของตัวอ่อนในครรภ์ นอกจากนี้ ยังไม่มีหลักฐานที่เป็นสาระสำคัญ ซึ่งบ่งชี้ว่าการเลี้ยงดูโดยบิดาหรือมารดา หรือประสบการณ์ในวัยเด็กตอนต้น มีบทบาทต่อพัฒนาการความโน้มเอียงทางเพศที่บุคคลต้องการ เมื่อมองข้ามวัฒนธรรมไป พบว่าบุคคลส่วนใหญ่มีความโน้มเอียงทางเพศแบบการใฝ่ต่างเพศ (heterosexual) ขณะที่บุคคลส่วนน้อยมีความโน้มเอียงทางเพศแบบการใฝ่เพศเดียวกัน (homosexual) หรือการฝักใฝ่สองเพศ (bisexual) ทั้งนี้ ความโน้มเอียงทางเพศที่บุคคลต้องการอาจอยู่ได้ตลอดทั้งความต่อเนื่อง ตั้งแต่การดึงดูดอย่างเฉพาะเจาะจงต่อเพศตรงข้าม ไปจนถึงการดึงดูดอย่างเฉพาะเจาะจงต่อเพศเดียวกัน

แนวความคิดในการแยกแยะความต้องการความเพศหรือจำแนกคนในด้านความโน้มเอียงทางเพศนี้ เป็นแนวความคิดแผลงของชาวตะวันตกที่คิดขึ้นในสมัยใหม่นี้ เมื่อมีคำถามเกิดขึ้นเกี่ยวกับหลักฐานแนวความคิดในสังคมของชาวพื้นเมืองที่ไม่ใช่ชาวตะวันตก เช่นเดียวกับก่อนยุคตะวันตกสมัยใหม่ หลักฐานการแบ่งแยกการใฝ่ต่างเพศและการใฝ่เพศเดียวกันเกี่ยวกับในเรื่องปรากฏการณ์ทางชีววิทยามากกว่าการระบุเจาะจงโครงสร้างทางสังคมของแต่ละท้องที่และเวลา ซึ่งมักมีข้อสงสัยเกิดขึ้นในยุคอุตสาหกรรมตะวันตก

ความโน้มเอียงทางเพศที่บุคคลต้องการได้รับการศึกษาเป็นหลักในสาขาชีววิทยา มานุษยวิทยา และจิตวิทยา (รวมถึงเพศวิทยา) แต่ก็ยังเป็นหัวข้อเฉพาะที่ได้รับการศึกษาในสาขาอื่น เช่น สังคมวิทยา ประวัติศาสตร์ (รวมถึงมุมมองเชิงทฤษฎีความรู้สร้างสรรค์ทางสังคม) และกฎหมายด้วยเช่นกัน

## เชิงอรรถและอ้างอิง

## อ่านเพิ่มเติม
* Brum, Gil, Larry McKane, & Gerry Karp, *Biology: Exploring Life* (John Wiley & Sons, Inc., 2nd ed. 1994), p.&nbsp;663. . (About INAH-3.)
* De La Torre, Miguel A., *Out of the Shadows, Into the Light: Christianity and Homosexuality* (Chalice Press, 2009).
* Dynes, Wayne, ed., *Encyclopedia of Homosexuality*. New York & London: Garland Publishing, 1990.


หมวดหมู่:มนุษยสัมพันธ์
หมวดหมู่:กลุ่มบุคคลที่มีความหลากหลายทางเพศ